Kim Edberg Andersen (NB), 2023-05-24:
Tak for det.
Det er jo altid positivt, når man fra Folketingets partier hører en interesse for at uddanne pædagoger.
Jeg må også sige, at som højrefløjspolitiker bliver jeg jo rimelig presset og lang i ansigtet, når jeg ser, at det er den personfaglige ting, vi skal fokusere på.
Så tænker jeg jo: Ja, så er de venstreorienterede i gang igen.
Nu skal vi indoktrineres med de røde faner.
Det er det, jeg læser.
Det er bare, så I ved det.
Når I skriver sådan noget her, bliver jeg helt bekymret for, om nu de små poder skal ud og rende med fanerne og synge »Når jeg ser et rødt flag smælde«.
Og det skal vi væk fra, for pædagoger er faktisk rigtig vigtige.
Så jeg køber faktisk rigtig meget ind på præmissen.
Jeg ved, den kommer fra et godt sted.
Men jeg er ikke sikker på, at det her er løsningen.
Jeg køber faktisk ind på den her præmis, som også kommer fra Dansk Folkeparti, med, at der er sket et skred i de uddannelser, vi har.
Vi uddanner en masse akademikere, og så sender vi dem ud på arbejdsmarkedet som sygeplejersker eller pædagoger, og så duer de faktisk ikke, hverken som sygeplejersker eller som pædagoger.
De har læst en masse bøger, men de har ikke rigtig fundet ud af, at det involverer mennesker.
Jeg tror, at vi skal gøre det til en erhvervsuddannelse at blive pædagog.
Og så bliver jeg nødt til som håndværker at sige, at vi faktisk også godt kan læse bøger og teori som håndværkere.
Så det kan faktisk godt lade sig gøre at have godt teoretisk indhold, men starte ud med noget, som er så simpelt for os håndværkere.
Det er den her faglige stolthed.
Altså, lad os få stoltheden af at arbejde med børn og evnen til at arbejde med børn i fokus.
Jeg er helt tryg ved, at ministeren kommer frem til en god løsning.
Jeg er faktisk helt tryg ved ministeren.
Det er de nordjyske rødder, som gør, at vi får et bånd med det samme, og at jeg ved, at der kommer en ordentlig løsning.
Men pengene skal være der et eller andet sted, og vi kan jo ikke bare blive ved med at poste penge i det.
Der må godt ske noget inden.
Jeg er så heller ikke så bekymret for, om det bliver i 2025 og 2026, at vi så taber en hel generation af børn på gulvet, på grund af at vi ikke får det gjort, for de bliver jo uddannet nu.
Jeg har selv boet i plejefamilie ved en fantastisk uddannet pædagog, som lige nøjagtig står for alt det, jeg håber at vi kan få ind i den her uddannelse.
Selvfølgelig skal fagligheden være i top, men i sidste ende gælder det om at kunne agere sammen med børn og gøre vores børn til gode samfundsborgere.
Det er ikke så meget, om vi gør pædagogerne aktivt demokratisk deltagende, for det er jeg ligeglad med.
Hvem de stemmer på, eller hvem de har lyst til at stemme på, skal de holde fra vores børn; det skal familien nok fortælle dem.
Det, de skal være i stand til, er selvfølgelig at gøre vores børn interesserede – interesserede i at være en deltager i et demokratisk samfund.
Så hvis man holdt op med at skrive det på den der måde og så bare skrev fagligheden og ikke tingen med den personlige udvikling, havde jeg nok have været mere tryg ved det.
Lige nu er Nye Borgerlige fuldstændig tryg ved vedtagelsesteksten fra regeringen, og den kommer vi også til at tilslutte os.
Selv om Venstres ordfører før stod og smældede med, at vi aldrig nogen sinde tager ansvar i Nye Borgerlige, så gør vi det jo.
Vi er jo faktisk med i rigtig mange aftaler.
Vi var også gerne kommet til flere samtaler om f.eks. finansloven, men vi blev faktisk ikke indbudt.
Så der gik noget galt.
Men der er også mange, der er smuttet fra os.
Det kan være, at det kom i en forkert indbakke.
Vi blev i hvert fald ikke indbudt, og så er det jo svært at tage ansvar.
Vi har stemt for finansloven, skal det så siges.
Til forskel for Venstre bliver jeg bare nødt til at sige, at det jo ikke er ansvar at kaste det, man siger og mener, på møddingen, fordi man får en ministerbil.
Det er ikke ansvar.
Ansvar er at levere.
Der ønsker jeg også, at ministeren tager det her seriøst.
Det er selvfølgelig en meget lokal ting med de pædagogiske assistenter, som der ikke er råd til at få videre i systemet.
Det skal vi have fundet nogle penge til, så vi får det løst.
Så mange penge kan det ikke handle om.
Fordelen ved dem er, at de viser, at de har interesse for børn.
De har en erhvervsfaglig tilgang til det, og så læser de videre til pædagoger, når de går videre.
Det giver god mening.
Nogle gange skal vi også bare ordne de lavpraktiske ting.
Jeg har stor respekt for det, og jeg ved virkelig, at det kommer fra det rigtige sted fra fru Lotte Rod.
Så jeg kommer også til at lytte til fru Lotte Rod fremadrettet.
Men der er jo selvfølgelig, som fru Lotte Rod også skal vide, den der bekymring om, at det bliver meget venstreorienteret for mig, når man skriver sådan der.
Og så bliver jeg sådan lidt trist i stedet for at være positivt indstillet over for det fremadrettet.
Men vi støtter vedtagelsesteksten i Nye Borgerlige.